text: Efterlysning: Politiet søger vidner til overfald i Esbjerg
  05 februar 2017 kl. 06.24
  Fem til syv unge med anden etnisk baggrund end dansk overfaldt en 40-årig mand i Esbjerg natten til søndag. Nu leder politiet efter vidner til overfaldet.
  Omkring kl. 02.30 natten til søndag blev en 40-årig mand overfaldet af en gruppe unge ikke-etniske danskere. Overfaldet skete i Englandsgade ved Skolegade overfor Bones i Esbjerg.
  To vidner har set fem til syv personer forlade den 40-årige, der lå på jorden, men de så altså ikke selve overfaldet. Derfor søger Syd- og Sønderjyllands Politi nu vidner, der har set overfaldet. 
  En af overfaldsmændene beskrives som en mand af udenlandsk herkomst. 20-30 år. Fuldskæg af stubbe. Krøllet mørkt hår. Han var iført grå sweatpants og grå trøje med to hvide striber på tværs af brystet.
  Den 40-årige blev kørt på sygehuset med flere slag i ansigtet. Han er ikke fra området.
  - Vi ved endnu ikke, hvad der er gået forud for overfaldet, vi har ingen mistænkte, og den 40-årige mand har endnu ikke givet oplysninger, som kan hjælpe os i retning af overfaldsmændene, siger vagtchef hos Syd- Sønderjyllands Politi, Søren Strægaard , til TV SYD.
  Har du oplysninger om overfaldet, kan Syd- og Sønderjyllands Politi kontaktes på 114.
  Vi søger vidner til et overfald, der skete ca. 0230 i nat i Englandsgade v/Skolegade i Esbjerg.Gruppe på 4-6 unge overfaldt mand  #politidk
  
  